# Al Laouenanik hag ar Voc’h-ruzik

             (D’am breur Jan-Fransaïk)
War don « Plac’hig Eusa »
* Eun deiz Saïk a deuaz d’ar ger
* Sounn e benn, e lagad seder.
* Mamm, me ’m euz kavet eun neizik,
* » Unan koant, hag hen bihanik ;
* » Eun toull bihan da zont er mez,
* » Ne d’a ket ebarz an daou vez.
* » Me zonj eo eun neiz laouenan,
* » Aze ’man en doen valan.
* » Sur eo eun neiz laouenanik,
* » Ker bihan eo ha ker koantik.
* » Pa vô pluet al laboused
* » Me lako ’nezo er gaoued.
* — « Arabad eo d’id, va faotrik,
* » Dineiza al laouenanik.
* — « Perak, mamm ? Tonton an ti all,
* » Lavare ive en deiz all
* « Arabad tapa boc’h-ruzed,
* » Neuze ’ta n’m mô lapous ebed ! »
* — « P’az pezo klevet, va mabik,
* » Rimadell goant ar voc’h-ruzik,
* » Rimadell goant ar voc’h-ruzik
* Hag hini al laouenanik
* » N’az pezo mui c’hoant, a gredan,
* » Da zineiza al laouenan. »
* Saïk ’ azezaz e tal an tan
* Hag a lavaras ker buan :
* « Breman ne d’in ket ac’halen
* » Ken n’m mô klevet ar gontaden.
* » Lavarit ’ta, mamm, anezi,
* » Ma ’z in adarre da c’hoari. »
* Ar vamm puchet war an aoled
* He c’heiel he deuz kemeret,
* Hag en he inkin e krogas,
* En eur neza e lavaras :
* — Klevet az peuz, va mabik kez,
* Nak a c’hlac'har, nak a enkrez,
* Nak a boaniou tenn ha skrijuz
* En deveuz gouzanvet Jezuz.
* En deiz ma oa er groaz staget
* ’Vit prena pec’hejou ar bed ;
* Hor pec’hejou-ni pec’herien
* D’hor miret diouz an ifern yen ;
* En e dreid, hag en e zaouarn
* Oa tachou bras, tachou houarn,
* War e benn ’oa eur gurunen
* Eur gurunen grêt gant drein spern ;
* E c’hoad euz e gorf a rede
* War an douar e poullade,
* E dal ive, e zaoulagad
* A oa goloet a c’hoad ;
* E vammik paour outan zelle,
* Ha goalc’h he c'halon a ouele,
* E vourrevien ne ouelent ket
* Krisoc'h oant ’get arevaled ;
* Kranchat a reant ouz kroaz Jezuz
* O lezel blasfemou euzuz,
* Neuze war bannou ruz ar groaz
* Daou labous bihan a blanvaz :
* En eun tu al laouenanik
* Hag en tu all ar voc’h-ruzik,
* Hag al laouenanik tener
* O welet poaniou hor Zalver,
* A zonj ober e c’halloudik
* D’o bihannaat eun nebeudik ;
* War benn zakr Jezuz e nijaz
* Hag a bouez poania e tennaz,
* Tennaz gant e vegig eun dren
* A oa êt don, don en e benn.
* Neuze laouen ha joaüz braz
* Er vann adarre e nijaz ;
* Ar voc’h-ruzik p’he deuz gwelet
* He c’halonik zo tenerêt :
* — « Daoust ha goest e vefen ive
* » Da zousaat poaniou mab Doue ? »
* Uz dremm hor Zalver e nijaz
* Gant plûn he bruched e sec’haz
* E dal sakr hag e zaoulagad
* A oa goloet a c’hoad ;
* Jezuz ouz al labousik kez
* ’Reaz eur zell leun a garantez.
* Hag abaoue ar voc’h-ruzik
* Zo chomet ruz he bruchedik.
* Setu perak, va c’halonik
* E tleomp karet daou lapousik
* A zo bet ken karantezuz
* E kenver hor Zalver Jezuz !
* Fransaïk e zaelou o redet,
* D’e vamm kerkent ’n deuz lavaret :
* « Mamm, ma vijen-me bet eno
* » Me ’m bije grêt ive ’veldo.
* » An drein oll am bije tennet
* » Ha gant va dorn ’m bije sec’het,
* »’M bije het sec’het tal Jezuz
* » Bravoc’h kalz eget ar voc’h-ruz. »
* — « Va mabik paour, breman zoken,
* » Hor Zalver zo braz e anken.
* » Poaniet ’vez aliez, siouaz !
* » ’Vel pa oa staget ouz ar groaz.
* » Klev an dud fall o vlasfemi,
* » Hag ouz ar groaz sakr o c’hlaouri.
* » Klev i o youc’hal a bouez penn :
* » D’an traon, d’an traon ar feiz kristen !
* » Gwelet a rez, er skol du-ze,
* » N’euz ger ebed euz a Zoue !
* » Gwelet az peuz, va bugel kez,
* » Teuler kroaz Hor Zalver er mez.
* » Ar Werc’hez Santel, er Salet
* » Daëlou puilh he deveuz skuilhet.
* » Ar Pab a zalc’h deomp plas Doue,
* » E Rom du-ze a ouel ive.
* » Te vel eta, va mab biban,
* » E c’hellez ’vel al laouenan
* » C’hellez ’vel ar voc’h-ruzik kez
* » Diskouez d’ar Zalver karantez.
* » Bez atao fur ha gwir gristen,
* » Kar da Zoue hag e lezenn.
* » Kar iliz Jezuz hag ar Pab
* » Ha bez evito eur gwir vab.
* » Pa vi bras sav da benn uhel,
* » Anzav heb mez da feiz santel.
* » Ha mar bez red t’he difenno,
* » T’he difenno bete ’r maro.
* » Neuze ’ri ’vel ar voc’h-ruzik
* » Hag evel al laouenanik.
* » Ha Jezuz ive eun devez
* » Zello ouzid gant karantez.
* » ’N eur lavaret : « deuz, Saïk fenoz,
* » Deuz ganen-me d’ar baradoz. »
                E miz kerzu 1907.
                                  Mari-Anna ABGRALL,
                                     deuz Kerloroc.